b'\n_START_ARTICLE_\nVladimir Osolnik\n_START_SECTION_\n\xc5\xbdivljenje\n_START_PARAGRAPH_\nJe eden od \xc5\xa1tirih otrok Mare Rupene in Bogdana Osolnika. Leta 1972 je diplomiral iz jugoslovanskih knji\xc5\xbeevnosti in komparativistike na Filolo\xc5\xa1ki fakulteti v Beogradu. Istega leta se je zaposlil kot urednik zalo\xc5\xbebe znanstvenega tiska pri Partizanski knjigi v Ljubljani. V letih 1974\xe2\x80\x931987 je delal na Republi\xc5\xa1kem komiteju za kulturo Slovenije. Od 1987 je zaposlen na Oddelku za slavistiko Filozofske fakultete v Ljubljani, najprej kot asistent. Doktoriral je maja 1992 s tezo Literarna zgodovina o Petru II. Petrovi\xc4\x87u Njego\xc5\xa1u. Od 1999 je zaposlen kot izredni profesor za knji\xc5\xbeevnosti ju\xc5\xbenoslovanskih narodov.\n_START_SECTION_\nDelo\n_START_PARAGRAPH_\nNjegovo strokovno delo obsega podro\xc4\x8dje srbske in hrva\xc5\xa1ke knji\xc5\xbeevnosti. Preu\xc4\x8duje slovenske vplive in mesto slovenskih literarnih dose\xc5\xbekov v okviru drugih ju\xc5\xbenoslovanskih knji\xc5\xbeevnosti in posreduje spoznanja o hrva\xc5\xa1kih, srbskih, bosanskih in \xc4\x8drnogorskih literarnih delih in njihovih avtorjih v slovensko okolje._NEWLINE_Prikazal je \xc5\xbeivljenje in delo Josipa Murna Aleksandrova in Petra II. Petrovi\xc4\x87a Njego\xc5\xa1a. Napisal je radijsko dramo o Njego\xc5\xa1u. Sodeloval je pri pripravi slovenskega voja\xc5\xa1kega slovarja in pri zasnovi zbirk Pogledi ter Znameniti Slovenci. Objavlja v strokovnih glasilih in je \xc4\x8dlan uredni\xc5\xa1tva Slavisti\xc4\x8dne revije.'